|  |  |
| --- | --- |
| Numri i lëndës: | 2022:012127 |
| Datë: | 27.05.2024 |
| Numri i dokumentit:  | 05737231 |

**A.nr.133/2022**

GJYKATA THEMELORE NË PRISHTINË,Departamenti për Çështje Administrative, me gjyqtaren Anita Nikçi-Morina, në konfliktin administrativ të paditësit I. Z. D. nga fshati V..., Rr.’’Z...’, ’Nr... Komuna e Istog, kundër të paditurës Qeveria e Republikës së Kosovës, Ministria e Financave, Punës dhe Transfereve – Departamenti i Pensioneve me seli në Prishtinë, e cila përfaqësohet nga Avokatura Shtetërore pranë Ministrisë se Drejtësisë, me bazë juridike: Anulimin e vendimit në seancën e shqyrtimit gjyqësore - publik, me datën 04.04.2024, mori këtë:

**A K T G J Y K I M**

1. **REFUZOHET në tërësi** si e pabazuar kërkesëpadia e paditësit I. D. nga fshati V..., me të cilën ka kërkuar anulimin e vendimit të dt.14.12.2021, lëshuar nga e paditura Ministria e Financave, Punës dhe Transfereve- Departamneti i Pensioneve, si dhe kompensimin në emër të diferencës së parealizuar të pensionit.
2. Secila palë i bart shpenzimet e veta procedurale.

**A r s y e t i m**

Paditësi në seancën e shqyrtimit gjyqësor ka deklaruar se mbetem pranë padisë dhe kërkesëpadisë, i njëjti me tej deklaron se me vendimin e dr. 18.12.2023 është njohur e drejta e pensionit parciale ne shume prej 165.59 euro, andaj kërkesa tij është qe te anulohet vendimi i datës 14.12.2021, me te cilin është refuzuar ankesa për kompensimit shumes diferencën për muajt e pa paguar.

E paditura ne përgjigjen ne padi i ka propozuar gjykatës që ta refuzojë padinë dhe kërkesëpadinë e paditëses si të pabazuar dhe të mbetet në fuqi vendimi i dt. 14.12.2021 si vendim i ligjshëm.

Gjykata, për vërtetimin e saktë dhe të plotë të gjendjes faktike, në seancën e shqyrtimit kryesor ka administruar këto prova: Vendimi i dt.14.12.2021, aktgjykimi A.nr.597/2019 datë 19.11.2021, vërtetimi i dt.30.11.2017, deklaratë e dt.16.01.2018, kopja e librezës së punës e paditësit, vërtetimi i dt.26.10.2021, dosja e kërkesë për pensionin bazë, kopja e letër njoftimit të paditësit, certifikata e martesës e paditësit, ankesa e dt.17.01.2018, vendimi i datës 18.12.2023, parashtresa për precizimin e padisë datë 05.02.2024, ekspertiza financiare e punuar nga ekspertja financiare M. M. e dt.26.02.2024.

Gjykata vlerësoi ligjshmërinë e vendimit të goditur me padi, në përputhje me nenin 44.3 të Ligjit për Konfliktet Administrative dhe provave të administruara në seancën e shqyrtimit kryesor, ku ka gjetur se kërkesëpadia e paditësit është e pabazuar.

Nga administrimi i provave si më lartë, gjykata ka vërtetuar këtë gjendje faktike se, edhe pas akvendimit kontestues të datës 14.12.2021 e paditura ka nxjerr vendimin me numër të dosjes 230188 me datë 18.12.2023, me të cilin paditësit i ka njohur të drejtën në pension parcial kontrbutpagues të moshës, me përgatitje shkollore të ulet , në shumën mujore prej 165 euro në muaj dhe atë duke filluar nga data 01.07.2023. Nga arsyetimi i vendimit në fjalë kuptohet se e paditura i ka njohur këtë drejtë paditësit pas aktgjykimit të Gjykatës Kushtetuese AGJ 2113/23 të datës 16.01.2023 (me të cilin ishte konstuar se paragrafi 2 i nenit 8 të Ligjit nr.04/L-131 për Skemat Pensionale të Financuara nga Shteti në lidhje me nënparagrafifin 2.3 të paragrafit 2 të nenit 6 të Udhëzimit Administrativ nr. 09/2016 për Kategorizimin e Shfrytëzuesve të Pensionit Kontributpagues sipas Strukturës Kualifikuese dhe Kohëzgjatjes së Pagesës së Kontributeve-Stazhit Pensional nuk janë në përputhshëmri me Kushtetutën e RKS) dhe mbi bazën e Ligjit nr.08/L-248 për Ndryshim Plotësimin e Ligjit nr.04/L-131, do të thotë pasi që paditësi ka sjellë dëshmi për pagesë të kontributëve për 12 vite e 4 muaj dhe ka prezantuar dëshmi të largimit nga puna si rezultat i masave të dhunshme.

Andaj marr parasysh vendimin e fundit të të paditurës të datës 18.12.2023, me të cilin vendim përfaqësuesi i palës paditëse e njoftoi gjykatën në seancën e shqyrtimit kryesor dhe të njëjtin nuk e kontestoi, por mbi bazën e tij precizoi kërkesën e kompensimit, gjykta gjen se tani më ka pushuar efekti i vendimit të datës 14.12.2021 të kontestuar nga paditësi, dhe se pretendimet e paditësit në drejtim të anulimit të tij tani më nuk përbëjnë bazë.

Po ashtu gjykata shqyrtoi edhe refuzoi si të pabazuara pretendimet e paditësit në drejtim të cështjes së kompensimit të paditësit si të kërkuar në seancën e shqyrtimit kryesor, dhe atë kompensimin në emër të diferencës në mes të pensionit bazik dhe atij kontributpagues me shkollim të mesëm në shumën prej 82 euro në muaj, që nga dt.14.12.2021 deri me dt.01.07.2023, përkatësisht deri me datën kur paditësit me vendimin e dt.18.12.2023 i është njohur e drejta në pensionin parcial kontributpagues në shumën prej 165.59 euro në muaj për 12 vite e 4 muaj përvojë pune. Këtë gjykata e bëri duke pasur parasysh paragrafin 238 të arsyetimit të aktgjykimit të Gjykatës Kushtetuese nr ref.AGJ 2113/23 dhe pasi që tani më u vërtetua se paditësit i ishte njohur e drejta në pensionin kontributpagues si rrjedhojë e nxjerrjes së këtij aktgjykimit dhe ndryshim plotësimit të Ligjit nr.04/L-134. Në bazë të paragrafit 238 të arsyetimit të aktgjykimit të Gjykatës Kushtetuese është përcaktuar se ky aktgjykim nuk ka efekt prapaveprues dhe se dispozitat e konstatuar kundërkushtetuese me të gëzojnë prezumimin e kushtetutshmërisë deri në shfuqizimin e tyre, prandaj duke qenë se shfuqizimi i dispozitave të shpallura kundërkushtetuese me të njëjtin ishte paraparë me datë 15.07.2023, dhe e paditura me vendimin e datës 18.12.2023 paditësit i kishte njohur të drejtën në pensionin kontributpagues parcial dhe pagesat për këtë të drejtë që nga data 15.07.2023 do të thotë nga data e shfuqizimit të dispozitave të konstatuara kundërkushtetuese, gjykata konstaton se paditësi nuk mund ti njihet kompensimi për të kaluarën, siç edhe ka kërkuar.

Andaj mbi këto arsye, dhe për shkak të gjendjes faktike të konstatuar si më lartë gjykata kërkesëpadinë e paditësit nuk e aprovoi si të bazuar.

Vendimin lidhur me shpenzimet e procedurës, gjykata e mori në bazë të nenit 64 të LKA-së.

Duke u bazuar në arsyet e dhëna me lartë, gjykata në kuptim të nenit 44, 46.2, lidhur me nenet 5, 6, 38 të Ligjit për Konfliktet Administrative, ka vendosur si në dispozitiv të këtij aktgjykimi.

**GJYKATA THEMELORE NË PRISHTINË**

**Departamenti për Çështje Administrative**

A.nr.133/22 me datë 04.04.2024

 Gj y q t a r j a

 *Anita Nikci-Morina*

**KËSHILLA JURIDIKE**: Kundër këtij aktgjykimi është e lejuar ankesa në afat prej 15 ditësh nga dita e marrjes së të njëjtit, Gjykatës së Apelit në Prishtinë, përmes kësaj Gjykate.